Stærk strøm ved vestkysten får TrygFondens Kystlivredning til at sætte det gule flag op.

Mens der i den sydlige del af vestkysten er sat røde flag op, der betyder, at livredderne fraråder badning, er der strande nordpå, hvor du ligeledes skal passe på. Selvom der ingen røde flag er at finde i den nordlige del af vestkysten, er det gule flag sat op ved hele kystlinjen fra Nørre Vorupør til Tversted Strand. Det gule flag betyder, at du skal udvise særlig opmærksomhed ved badning. Flaget betyder, at der langs den nordlige kyststrækning er fare på færde grundet stærk strøm. TrygFondens Kystlivredning opfordrer derfor til at udvise særlig opmærksomhed. - Vi opfordrer til, at man passer på og undgår at gå for langt ud i vandet, så man undgår revlehuller og stærk strøm, siger Anders Myrhøj, der er kystlivredningschef i TrygFonden Kystlivredning. Udover det rød-gule, gule og røde flag findes også et blåt flag. Det blå flag er en international miljømærkningsordning, hvor organisationen bag arbejder for at beskytte hav- og kystmiljøet.